Tree op teen betogings op paaie | Netwerk24
Deur André Rabie, Somerset-Wes 24 Januarie 2020 00:01
’n Verskynsel wat reeds veels te lank geduld word, is die blokkering van openbare paaie deur betogers, dikwels gepaardgaande met klipgooiery na voertuie.
Daar is hoegenaamd geen regverdiging vir sulke skurkagtige gedrag nie, ongeag of griewe geregverdig is of nie. Nie alleen is dit misdadig nie, maar dit doen geweldige skade aan ons brose ekonomie en verontrief talle mense, soms vir dae aaneen.
Al wat die polisie doen, is om die situasie te “monitor” en die verkeersowerheid kondig aan dat die pad gesluit is en dat motoriste “alternatiewe roetes” moet soek, indien enige.
Dit is totaal onaanvaarbaar. ’n Doeltreffende owerheid sal die betogers onmiddellik van die pad verwyder, indien nodig met gepaste geweld – en daardie betogers dan in hegtenis neem.
Hoe langer sulke situasies geduld word – en dis nou al baie jare die geval – des te meer sal dit deur betogers uitgebuit word, want dis ’n doeltreffende manier om aandag te kry.
Meer oor: Betogings | My Stem